Polițiștii atrag atenția asupra unei noi metode de fraudă folosită în mediul online. Hoții cibernetici se dau drept angajaţi ai băncilor şi cer date personale şi bancare.
Metoda "spoofing" presupune trimiterea unor mesaje prin email sau SMS, ori apeluri efectuate aparent de instituţii bancare de încredere, prin care utilizatorii sunt atenţionaţi cu privire la o plată suspectă.
Sub pretextul unei plăţi "suspecte", escrocii solicită date de pe card şi codul de securitate, potrivit observatornews.
Practic, escrocii pretind că sunt de la departamente anti-fraudă. În realitate, însă, după ce obţin datele importante, hoții cibernetici golesc banii din conturi.
Poliţiştii ne reamintesc faptul că băncile nu solicită niciodată prin telefon sau mesaje astfel de informaţii, dar, dacă avem îndoilei, sfatul este să apelăm banca şi să ne lămurim.
De asemenea, este foarte important să nu trimitem informaţiile noastre personale sau datele noastre bancare unor persoane pe care nu le cunoaştem.